אריה בן-אליעזר

אריה בן-אליעזר (זברובסקי) (י"ח בטבת ה'תרע"ד, 16 בדצמבר 1913 – כ"ב בשבט ה'תש"ל, 29 בינואר 1970) היה איש התנועה הרוויזיוניסטית, מאנשי האצ"ל, חבר הכנסת.

ביוגרפיה

אריה בן-אליעזר נולד בווילנה לאליעזר זברובסקי, וכשהיה בן 7 עלה עם משפחתו לארץ ישראל. בזמן מאורעות תרפ"ט ומאורעות תרצ"ו, היה ממגיני היישוב העברי בתל אביב ובירושלים. בימי צעירותו, היה חבר בתנועת בית"ר ובברית הבריונים. לאחר מכן הצטרף גם לשורות מחתרת האצ"ל.

בן-אליעזר יצא בשליחות בית"ר ואצ"ל לרומניה, לפולין ולמדינות הבלטיות בשנת 1932. בשנת 1933 נעצר לכמה שבועות על השתייכותו לברית הבריונים. לפני שפרצה מלחמת העולם השנייה, היה ממייסדי "הוועד להקמת צבא עברי", "הוועד להצלת יהודי אירופה" ו"הוועד לשחרור האומה" יחד עם ערי ז'בוטינסקי, הלל קוק ואחרים. בשנת 1943 חזר לארץ ישראל והצטרף למפקדה הראשית של האצ"ל. הוא נתפס באפריל 1944 על ידי הבריטים והוגלה אל מחנות המעצר באריתריאה, בסודאן ובקניה. במחנה שימש כמייצג העצורים בפני הבריטים. בן-אליעזר היה בין הראשונים שהצליחו לברוח מהמחנות בתחילת 1947. בבריחתו הגיע לצרפת, שם היה ממארגני האנייה אלטלנה.

ב-1948 חזר לישראל, היה ממייסדי תנועת החרות ונמנה עם ראשיה. הוא כיהן כיו"ר הראשון של הנהלת התנועה, היו"ר הראשון של סיעת תכלת לבן בהסתדרות הכללית וחבר הוועד הפועל שלה. בן-אליעזר כיהן כסגן יושב ראש הכנסת והיה חבר הכנסות מהראשונה עד השביעית, כחבר סיעות החרות וגח"ל. בהצבעה על הסכם השילומים דרש להביאו לכנסת ממיטת חוליו על אלונקה לצורך התנגדות להסכם.

בן-אליעזר היה מהראשונים להעלות את רעיון משאל העם בהחלטות גורליות (על רקע ההתנגדות למגעים עם גרמניה לקראת הסכם השילומים). כמו כן היה בן-אליעזר ממכונני הקשרים בין מדינת ישראל לבין צרפת.

נפטר בשנת 1970, ונקבר בבית הקברות נחלת יצחק.

הנצחה
על שמו נקראו היישוב בית אריה, המדרשה הלאומית ע"ש אריה בן-אליעזר, גשר בן-אליעזר על גדות נחל הירקון בתל אביב וכן רחובות בערים רמת גן, פתח תקווה, ירושלים, בית שמש, אשדוד, אשקלון, נתניה ולוד.

משפחה
בן אחותו הוא חבר הכנסת לשעבר, גדעון גדות.

לקריאה נוספת
 ארנולד שרמן, כאש בעצמותיו - אריה בן-אליעזר, הוצאת ידיעות אחרונות - עידנים, 1986 ().

קישורים חיצוניים

הערות שוליים

גולי אפריקה
פעילי ההסתדרות הכללית
חברי כנסת מטעם גח"ל
חברי כנסת מטעם חירות
לוחמי האצ"ל
בורחים מכליאה: לוחמי האצ"ל
רטוריקנים ונואמים ישראלים
אישים שעל שמם יישובים בישראל
אישים שעל שמם גשרים בישראל
אישים הקבורים בבית הקברות נחלת יצחק
חברי הכנסת השנייה
חברי הכנסת השלישית
חברי הכנסת הרביעית
חברי הכנסת החמישית
חברי הכנסת השישית
חברי הכנסת השביעית
סגני יושב ראש הכנסת בכנסת השלישית
סגני יושב ראש הכנסת בכנסת הרביעית
סגני יושב ראש הכנסת בכנסת החמישית
סגני יושב ראש הכנסת בכנסת השישית
סגני יושב ראש הכנסת בכנסת השביעית
חברי כנסת שמתו במהלך כהונתם
ישראלים שנולדו ב-1913
ישראלים שנפטרו ב-1970